คลังอัดงบฉุกเฉินช่วยภัยแล้ง เฉียดพันล้านใช้จ่ายขนส่งน้ำ
คลังหว่านเงินฉุกเฉินช่วยภัยแล้งเฉียดพันล้าน ส่วนใหญ่ค่าขนส่งเรื่องน้ำ
4 ก.ค. 2558

คลังหว่านเงินฉุกเฉินช่วยภัยแล้งเฉียดพันล้าน ส่วนใหญ่ค่าขนส่งเรื่องน้ำ
นายมนัส แจ่มเวหา อธิบดีกรมบัญชีกลาง เปิดเผยว่า การเบิกจ่ายเงินทดรองราชการ กรณีปัญหาภัยแล้งปีงบประมาณ 2558 ตั้งแต่วันที่ 1 ก.พ.-31 พ.ค. 2558 พบว่ามีส่วนราชการยื่นขอเบิกมาแล้วรวม 14 เรื่อง รวมวงเงิน 987.35 ล้านบาท โดยกรมบัญชีกลางได้อนุมัติไปแล้ว 949.33 ล้านบาท และคาดว่าจะเป็นการเบิกจ่ายเงินทดรองช่วยภัยแล้งสูงที่สุดเมื่อเทียบกับหลายปีที่ผ่านมา โดยปีงบประมาณ 2557 ทั้งปีมีการเบิกจ่ายรวม 31 เรื่อง วงเงิน 494.75 ล้านบาท ถือว่าเบิกจ่ายสูงกว่าเท่าตัว
“ยังประมาณการไม่ได้ว่าปีนี้จะเบิกจ่ายทั้งหมดเท่าไหร่ เพราะคาดการณ์ไม่ได้ว่าภัยแล้งจะสิ้นสุดตอนไหน จึงน่าจะมีการทยอยขอเงินทดรองจ่ายเข้ามาอีก แต่ตอนนี้เริ่มมีฝนมาแล้ว การเบิกจ่ายน่าจะชะลอลง” นายมนัส กล่าว 
สำหรับโครงการขอเบิกเงินทดรองจ่ายในปีงบประมาณ 2558 ที่มีจำนวนเรื่องน้อยกว่าปี 2557 แต่เม็ดเงินสูงกว่าแม้ว่าจะยังไม่หมดปีงบประมาณนั้น ไม่ทราบว่ามีสาเหตุมาจากอะไร แต่คาดว่าน่าจะเป็นโครงการขนาดใหญ่ หรือช่วยเหลือเป็นวงกว้างกว่าปีที่ผ่านมา 
นายมนัส กล่าวว่า การให้เงินทดรองจ่ายจะเป็นการพิจารณาของคณะกรรมการระดับอำเภอ ที่เสนอเรื่องมายังกรมบรรเทาและป้องกันสาธารณภัย กระทรวงมหาดไทย กลั่นกรองเรื่องมาให้กรมบัญชีกลางพิจารณา โดยแต่ละปีจะมีเงินทดรองจ่ายกรณีฉุกเฉินได้ประมาณ 2-3 หมื่นล้านบาท สำหรับปีนี้เป็นการยื่นมาจากพื้นที่ 11 จังหวัด และ 1 หน่วยงานในสังกัดกระทรวงกลาโหม ส่วนใหญ่เป็นการใช้จ่ายเพื่อซื้อถังน้ำ ช่วยเหลือภาคการเกษตร ในส่วนของค่าขนส่ง ค่าบรรทุกอุปกรณ์ การบรรทุกน้ำ เคลื่อนย้าย เป็นต้น